**Håkon Ingvaldsen** (født 18. oktober 1964 i Kristiansand) er en norsk klassisk arkeolog, siden 1985 bosatt i Oslo. Siden 1990 har Ingvaldsen vært ansatt ved Universitetet i Oslo, som NFR-stipendiat 1997-2001 og fra 2002 som førsteamanuensis ved Kulturhistorisk museum.

Ingvaldsen studerte fra 1986 samfunnsvitenskap, antikkens kultur, gresk, latin, kunsthistorie, numismatikk og arkeologi ved Universitetene i Tromsø og Oslo. Han ble cand. mag. 1989, mag.art. i numismatikk 1994 og dr. philos. i klassisk arkeologi 2002.

Ingvaldsen er en internasjonal autoritet på mynt, økonomi og politisk organisasjon i antikkens Hellas, der han har arbeidet spesielt med øya Kos i klassisk og hellenistisk tid. Som første norske arkeolog startet Ingvaldsen utgravningsprosjekt i Tyrkia, og har gjennom flere år vært leder for den norske delen av Metropolis-prosjektet, utgravninger av en antikk by med bosetningsspor fra forhistorisk tid til middelalderen, beliggenhet 45 kilometer fra det moderne Izmir i Tyrkia. For tiden arbeider Ingvaldsen med myntmaterialet fra utgravninger av flere antikke bykompleks på tyrkisk område, samt publisering av antikke mynter i samlingene ved Kulturhistorisk museum i Oslo og Vitenskapsmuseet i Trondheim.

Ingvaldsen har hatt en rekke faglige verv, blant annet medlem for styret av Kulturhistorisk museum (2000–2008), medlem i det nasjonale styret i Letterstedska föreningen, varamedlem i Norges Banks pregkomite, nasjonal leder for UAI-prosjektet «Sylloge nummorum graecorum» og nasjonal redaktør for Nordisk Numismatisk Årsskrift (NNÅ). I 1996 mottok han utmerkelse for avhandlingen *COS – Coinage and Society* fra Hans Holsts Minnefond. I 2007 ble han tildelt Bjørnstad-medaljen fra Norsk Numismatisk Forening. I 2001 var han med å stifte Norsk-tyrkisk vennskapssamband og åpnet kulturhuset Norway House i Izmir.

Bibliografi (utvalg)
--------------------

* *The Hellenistic coinage of Metropolis*. Festchrift to Professor Reçep Meriç on his 65th Birthday. Istanbul: Homer Kitabevi Publishers 2010, s. 139-46
* Stortingsmeldingen *«Tingenes tale» – fra grunnforskning til tingenes talerør?* Primitive tider 2009, s 125-137
* «Utgravninger i Tyrkia 2002 – 2007» (Excavations in Turkey 2002-7). Nicolay. Arkeologisk tidsskrift 2008 (105), s. 57-65
* «Numismatikk: Med mynter som kilder» [on numismatic method related to classical studies], Ad Fontes! (red. J.W. Iddeng), *Tid & Tanke* 10. Oslo: UniPub 2007, s. 141-172
* «The foundation of the Coan Πολίς in 366 B.C.: Aspects on synoecism and coinage» i: *Obolos* 8, Athens 2006, s. 79
* «Mellom objekt og symbol. Kontekstbaserte tolkningsteorier for mynters oppkomst og funksjon fra antikken til vår tid», [Between object and symbol. Contextual interpretive theory on coins’ emergence and function from antiquity until moderen times] i: *META. Medeltidsarkeologisk tidskrift* 3:2005, s. 21-36
* *Romerske portretter i gull og marmor*. Kistefos-museet nr. 7 (2005)
* «The function and meaning of personal names on the Coan coinage in the late Classical and early Hellenistic period» i: *BOREAS. Uppsala Studies in Ancient Mediterranean and Near Eastern Civilizations* 28 (2004), s. 89-98.

Eksterne lenker
---------------

* (en) Håkon Ingvaldsen på Internet Movie Database Rediger på Wikidata
* (no) Publikasjoner av Håkon Ingvaldsen i forskningsdokumentasjonssystemet CRIStin
* (no) Publikasjoner av Håkon Ingvaldsen i BIBSYS

Portal: Arkeologi

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI **·** BNF **·** BNF (data) **·** SUDOC **·** CRIStin
 |